“O‘zbekiston Respublikasi qurolli kuchlariga 25-yil" esdalik nishonini ta’sis etish toʻgʻrisida

06.12.2016
O‘zbekiston Respublikasi Prezidentining farmoni
O‘zbekiston Respublikasi Qurolli Kuchlarining 25-yilligini nishonlash hamda davlatimizning mudofaa qobiliyatini mustahkamlash va Qurolli Kuchlarni barpo etishga salmoqli hissa qoʻshgan harbiy xizmatchilarni, Qurolli Kuchlar faxriylarini va xizmatchilarini qoʻllab-kuvvatlash maqsadida: 


1. “O‘zbekiston Respublikasi Qurolli Kuchlariga 25-yil” esdalik nishoni ta’sis etilsin. 


2. “O‘zbekiston Respublikasi Qurolli Kuchlariga 25-yil” esdalik nishonining Nizomi va tavsifi 1, 2-ilovalarga muvofiq tasdiqlansin. 


3. O‘zbekiston Respublikasi Vazirlar Mahkamasi “O‘zbekiston Respublikasi Qurolli Kuchlariga 25-yil” esdalik nishonlari va ularning guvohnomalari bir oy muddatda belgilangan tartibda tayyorlanishini ta’minlasin. 


4. Mazkur Farmonning ijrosini nazorat qilish O‘zbekiston Respublikasi Prezidenti huzuridagi Xavfsizlik kengashi kotibi V.Maxmudov zimmasiga yuklansin. 
O‘zbekiston Respublikasi 

Prezidenti vazifasini bajaruvchi                                                     Sh.Mirziyoyev 


Toshkent shahri, 2016-yil 28-noyabr
1. “O‘zbekiston Respublikasi Qurolli Kuchlariga 25-yil” esdalik nishoni bilan davlatimiz mudofaa qudratini mustahkamlash va Qurolli Kuchlarni barpo etishga salmoqli hissa qoʻshgan shaxslar, yuqori professional mahorati, harbiy va vatanparvarlik burchiga sadoqatini namoyon etgan harbiy xizmatchilar, jumladan, O‘zbekiston Respublikasi mustaqilligi va hududiy yaxlitligini himoya qilish boʻyicha jangovar harakatlarda ishtirok etgan, zaxiraga boʻshatilgan yoki iste’foga chiqarilgan harbiy xizmatchilar, shuningdek, harbiy hamda xizmat burchini bajarishda halok boʻlgan yoxud yarador boʻlgan va shikastlangan O‘zbekiston Respublikasi Qurolli Kuchlarining harbiy xizmatchilari taqdirlanadilar. 


2. “O‘zbekiston Respublikasi Qurolli Kuchlariga 25-yil” esdalik nishoni O‘zbekiston Respublikasi Prezidenti – O‘zbekiston Respublikasi Qurolli Kuchlari Oliy Bosh Qoʻmondoni nomidan qoʻshilma komandiri va undan yuqori lavozimdagi shaxslar tomonidan tantanali vaziyatda topshiriladi. 


Mukofotlanganlarga esdalik nishoni bilan birga belgilangan shakldagi guvohnoma beriladi. 


3. “O‘zbekiston Respublikasi Qurolli Kuchlariga 25-yil” esdalik nishoni mukofotlanganlarga kuch ishlatuvchi tuzilmalar vazirlik va idoralari rahbarlarining buyruqlariga asosan topshiriladi. 


4. “O‘zbekiston Respublikasi Qurolli Kuchlariga 25-yil” esdalik nishoni koʻkrakning chap tomoniga davlat mukofotlaridan keyin taqiladi.
“O‘zbekiston Respublikasi Qurolli Kuchlariga 25-yil” esdalik nishoni 0,25 mikron qalinlikdagi oltin bilan qoplangan mis qotishmasidan tayyorlanadi va diametri 34 millimetrli doira shaklida boʻladi. 


Esdalik nishonining old tomoni markazida taralayotgan quyosh nurlari fonida Amir Temur haykali tasvirlangan. Uning orqa tomonida Shahrisabz shahrida joylashgan qadimgi Oqsaroy majmuasi peshtoqi aks ettirilgan. Esdalik nishonining yuzasida tasvirlangan haykalning oʻng va chap tomonida O‘zbekiston Respublikasi Qurolli Kuchlari tashkil etilgan yil va yubiley yili 1992 – 2017 raqamlari aks ettirilgan. 


Esdalik nishonining aylanasi boʻylab “O‘ZBEKISTON RESPUBLIKASI QUROLLI KUCHLARIGA” soʻzlari, pastki qismi markazida esa ikkita sakkiz qirrali yulduz oraligʻida «25-YIL» yozuvi aks etgan. 


Esdalik nishonining orqa tomonida O‘zbekiston Respublikasining Davlat gerbi, pastki qismining markazida “2017” yozuvi tasvirlangan. 


Tasvirlar va yozuvlar qabariqdir. 


Esdalik nishonining old va orqa tomonlarining chetlari qabariq doira bilan oʻralgan. 


Esdalik nishoni O‘zbekiston Respublikasi Davlat bayrogʻining rangidagi yoʻllari boʻlgan 24 millimetrli shoyi lenta bilan sirilgan besh qirrali qadagʻichga ilmoqcha yordamida ulanadi. Koʻk, oq va yashil yoʻllarning eni 7 millimetrdan, qizil yoʻlning eni esa 1,5 millimetrdir. Qadagʻichning balandligi 48, eni 45 millimetr. Toʻgʻnagʻichga mustahkamlangan.